Komisijos reglamentas (EB) Nr. 2013/2001
2001 m. spalio 12 d.
dėl laikino leidimo naudoti pašarų priedą naujai paskirčiai ir dėl ilgalaikio leidimo naudoti pašarų priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Europos Parlamento ir Komisijos direktyva 2001/46/EB [2], ypač į jos 3 straipsnį,
kadangi:
(1) Direktyvoje 70/524/EEB numatyta, kad priedus gali būti leista naudoti naujai paskirčiai, paraišką persvarsčius pagal tos direktyvos 4 straipsnį.
(2) Direktyvos 70/524/EEB 9e straipsnio 1 dalyje numatyta, kad priedą naudoti naujai paskirčiai gali būti laikinai leidžiama, jei laikomasi 3a straipsnio b-e punktuose nurodytų sąlygų ir jei, remiantis esamais rezultatais, yra pagrindo manyti, jog gyvūnų mityboje jis turės vieną iš 2 straipsnio a punkte minimų poveikių. Priedus, minimus Direktyvos 70/524/EEB C priedo II dalyje, laikinai naudoti leidžiama ne ilgiau kaip ketverius metus.
(3) Įvertinus dokumentus dėl I priede apibūdinto fermento preparato naujos paskirties matyti, kad jis atitinka šias sąlygas ir todėl jį gali būti leidžiama laikinai naudoti ketverius metus.
(4) Įvertinus šiuos dokumentus taip pat paaiškėjo, jog reikėtų imtis tam tikrų atsargumo priemonių, kad darbuotojai nepatirtų tokių priedų poveikio. Tokią apsaugą turėtų užtikrinti Bendrijos teisės aktų dėl darbuotojų saugos ir sveikatos taikymas.
(5) Gyvūnų mitybos mokslinis komitetas pareiškė teigiamą nuomonę dėl šio fermento preparato saugos.
(6) Po Černobylio avarijos tam tikrų šiaurės Europos regionų pašarai buvo užteršti radioaktyviojo cezio iškritomis. Dėl ilgos radioaktyviojo cezio fizikinės pusėjimo trukmės šios iškritos iki šiol turi poveikio gyvulininkystei. Tokia avarinė padėtis tebėra iki šiol, ypač Norvegijoje. Šio reglamento II priede įrašyta medžiaga gali būti panaudota paveiktų pašarų deaktyvavimui. Dėl šios priežasties kompetentingos Norvegijos institucijos pritarė dokumentams, siekdamos pailginti leidimo naudoti šią medžiagą laiką.
(7) Šis priedas skirtas naudoti tik užterštose teritorijose ribotą laiką. Normaliomis sąlygomis šį priedą naudoti nėra jokio reikalo, tačiau jis turėtų būti prieinamas, jei ateityje Bendrijoje kiltų panašių avarijų.
(8) Dėl to, jog nebuvo nustatyta jokių žalingų poveikių jį naudojant valstybės narės mastu ir nuo tada, kai 1996 m. jį buvo leista laikinai naudoti Bendrijos mastu, laikomasi visų Direktyvos 70/524/EEB 3a straipsnyje išdėstytų sąlygų. Todėl leidimas naudoti šį II priede pateiktą priedą, priklausantį radionuklidų rišiklių grupei, turėtų būti ilgalaikis.
(9) Šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
I priede pateikiamą preparatą, priklausantį fermentų grupei, leidžiama naudoti kaip priedą gyvūnų mityboje tame priede numatytomis sąlygomis.
2 straipsnis
II priede pateikiamą preparatą, priklausantį radionuklidų rišiklių grupei, leidžiama naudoti kaip priedą gyvūnų mityboje tame priede numatytomis sąlygomis.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Ji taikomas nuo 2001 m. spalio 14 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. spalio 12 d.